Caingean arna tabhairt an 2 Márta 2025 – WS v MECS
(Cás T-144/25)
Teanga an cháis: an Béarla
Páirtithe
Iarratasóir: WS (ionadaí: H. Tettenborn, Dlíodóir)
Cosantóir: an Maoirseoir Eorpach ar Chosaint Sonraí
An t-ordú atá á lorg
Iarrann an t-iarratasóir ar an gCúirt Ghinearálta:
cinneadh MECS gearán an iarratasóra i gcoinne EUIPO maidir le feidhmiú roinnt ceart faoi EUDPR, a cuireadh faoi bhráid MECS an 25/11/2024, a chur ar neamhní, gan tuilleadh imscrúdaithe ná gníomhaíochta;
a ordú do MECS cúiteamh leordhóthanach a íoc leis an iarratasóir de rogha na Cúirte, i dtuairim an iarratasóra nach lú ná EUR 1,500, as na damáistí morálta agus neamhábhartha a d’fhulaing an t-iarratasóir mar thoradh ar chinneadh MECS;
a ordú do MECS na costais nós imeachta a íoc.
Saincheisteanna dlí agus príomhargóintí
Mar thaca leis an gcaingean, maíonn an t-iarratasóir dhá shaincheist dlí.
An chéad saincheist dlí lena n-éilítear gur sháraigh an cosantóir ceart an iarratasóra go gcomhlíonfadh MECS na dualgais faoi Airteagal 52(2), (3) agus Airteagal 57 (1a), (1c) agus (1e) de EUDPR i bhfabhar an iarratasóra, go háirithe trí gan imscrúdú a dhéanamh ar ábhar ghearán an iarratasóra agus/nó trí ghníomhú i gcoinne neamhchomhlíonadh EUIPO (ar a laghad) le hAirteagail 14, 17, 20, 23 de EUDPR.
An dara saincheist dlí lena n-éilítear gur bhain damáiste don iarratasóir (a) á chur i staid éiginnteachta leanúnaí maidir leis an gcaoi a bhfuil a shonraí pearsanta á mbainistiú ag EUIPO mar thoradh díreach ar mhainneachtain MECS cúnamh a thabhairt don iarratasóir i bhfeidhmiú a cheart faoi EUDPR agus (b) staid an iarratasóra in aon chaingean dhlíthiúil (roimhe agus amach anseo) i gcoinne EUIPO a bheith lagaithe mar gheall ar easpa imscrúdaithe ó MECS agus easpa aon chineál faisnéise a chuirfeadh ar chumas an iarratasóra dlíthiúlacht na ngníomhaíochtaí próiseála sonraí arna ndéanamh ag EUIPO a fhíorú.
____________